34 lakimiestä ja lääkäriä jätti rikosilmoituksen kevytsavukkeiden markkinoinnista 1972–2002 – ”Törkeä terveyden vaarantaminen, törkeä pahoinpitely ja murha”

Suomen tupakkayhtiöt markkinoivat 1972–2002 kevytsavukkeita vaarattomina tai vain vähän haitallisina. Rikosilmoitus toteaa, että yhtiöiden edustajat tiesivät jo vuonna 1972, että kevytsavukkeet olivat yhtä tappavia kuin muutkin savukkeet.

Siviilioikeuden professori Erkki Aurejärvi on jättänyt keskusrikospoliisille rikosilmoituksen suomalaisten tupakkayhtiöiden mahdollista rikoksista kevytsavukkeiden markkinoinnissa vuosina 1972–2002.

Aurejärven lisäksi rikosilmoituksen ovat allekirjoittaneet 33 lakimiestä ja lääkäriä, heidän joukossaan esimerkiksi sosiaalipolitiikan professori Heikki Hiilamo, professori ja kansanedustaja Pekka Puska ja julkisoikeuden professori Matti Niemivuo.